BOSNA I HERCEGOVINA

REPUBLIKA SRPSKA 

OSNOVNI SUD U BIJELJINI 

Broj: 80 0 Pr 169464 24  Pr 
Bijeljina, 04.04.2025. godine
Osnovni sud u Bijeljini, po sudiji Dragoljubu Đuriću uz učešće zapisničara Dragice Božić, rješavajući u prekršajnom postupku protiv okrivljenih DOO "…" sa sjedištem u J.-B. 400, kao odgovornog pravnog lica i G.Š. sina … iz J.-S. cesta broj 15, kao odgovornog lica, zbog prekršaja iz člana 32. (Glava X) Zakona o porezu na dodatu vrijednost (Službeni list Bosne i Hercegovine, broj 9/05, 35/05, 100/08 i 33/17), nakon usmenog i javnog pretresa održanog  04.04.2025. godine u prisustvu Z.C. – predstavnika Uprave za indirektno oporezivanje- Regionalni centar T., kao izdavaoca prekršajnih  naloga, okrivljenih te njihovog branioca advokata G.S. iz B., na osnovu člana 110,111. i  199. tačka 2. Zakona o prekršajima Republike Srpske („Službeni glasnik Republike Srpske“ broj 63/14,110/16,100/17 i 90/23),  dana 04.04.2025. godine , d o n o s i 
RJEŠENJE
 OKRIVLJENI:-DOO „E.“ sa sjedištem u J.-B. broj 400, sovlentno, nekažanjavano, JIB  …, kao odgovorno pravno lice,
                         -G.Š. sin … i majke …, rođen ….godine u B., nastanjen u J.-S. cesta broj ..., SSS, oženjen, otac dvoje djece, srednjeg imovnog stanja, zaposlen, prekršajno kažnjavan, državljanin BiH, JMBG …, kao odgovorno lice 

na osnovu člana 199.  tačka 2. Zakona o prekršajima Republike Srpske
OSLOBAĐAJU  
SE  ODGOVORNOSTI
Da je  DOO „…“ kao poreski obveznik, u kome je G..Š. sin … iz J.,  odgovorno lice, pogrešno obračunalo-više odbilo ulaznog PDV-a a po osnovu knjižnog zaduženja broj 1/24 od 28.10.2024.godine u iznosu od 11.077,58 KM  u poreskom periodu oktobar 2024. godine, čime bi počinili  prekršaj iz člana 32. (Glava X) Zakona o  porezu na dodatu vrijednost („Službeni glasnik BiH“, broj:9/05,35/05,100/08 i 33/17), jer nije dokazano da su počinili  prekršaj koji im se stavlja na teret.
Troškovi prekršajnog postupka na osnovu člana 97. stav 1. i 100. stav 1. te člana 96. stav 2. tačka e) Zakona o krivičnom postupku Republike Srpske  („Službeni glasnik Republike Srpske“, broj: 53/12, 91/17, 66/18 i 15/21) a u vezi sa članom 105 stav 3.  Zakona o prekršajima Republike Srpske („Službeni glasnik Republike Srpske“ broj: 63/14,110/16 i 100/17),  padaju na teret budžeta.

O b r a z l o ž e nj e
Uprava za indirektno oporezivanje B.L.-Regionalni centar T., prekršajnim nalogom broj 200.883.468.1 i broj.200.883.467.3 oba od 13.01.2025. godine  pokrenula je prekršajni postupak protiv okrivljenog pravnog i odgovornog lica, zbog prekršaja navedenog u izreci.

Okrivljeni su u propisanom roku tj. dana  16.01.2025. godine zatražili sudsko odlučivanje o pomenutim prekršajnim nalozima.
Postupajući po zahtjevu okrivljenih ovaj sud je, nakon što je procesnim rješenjem od 06.02.2025.godine spoijo prekršajne postupke protiv okrivljenog pravnog i odgovornog lica u jedinstven prekršajni postupak gornji broj te nakon što je ovlašteni organ u skladu sa dopisom suda od 05.02.2025.  godine svojim dopisom broj 04/5-2/IV-17-1-75/25 od 13.02.2025.godine precizirao činjeničn opis prekršaja naveden u prekršajnim nalozima, dana 04.04.2025. godine održao usmeni pretres na kome je predstavnik ovlaštenog organa ostao pri prekršajnim nalozima sa preciziranjem. 

Na pomenutom usmenom pretresu branilac okrivljenih je u odbrani pored ostalog  izjavio: „Prekršajni nalozi broj: 2008834681 od 13.01.2025. godine i 2008834673 od 13.01.2025. godine su izdati na osnovu zapisnika o kontroli Grupe za reviziju i kontrolu Regionalnog centra T., Uprava za indirektno oporezivanje BiH broj: 04/5-2/IV-17-1-UP-2-1560/2024 od 03.01.2025. godine, na osnovu kojeg je zatim doneseno rješenje G. za reviziju i kontrolu Regionalnog centra T., Uprava za indirektno oporezivanje BiH broj:  04/5-2/IV-17-1-UP-I-3-1560/24 od 13.01.2025. godine. Protiv navedenog rješenja je okrivljeni D.o.o. „…“ J. blagovremeno izjavio žalbu, koja je rješenjem šefa odsjeka za poreze Regionalnog centra T. broj: 04/5/IV-17-UP-I-1560-9-3/25 od 14.02.2025. godine uvažena, rješenje 04/5-2/IV-17-1-UP-I-3-1560/24 od 13.01.2025. godine PONIŠTENO i predmet vraćen prvostepenom organu na ponovni postupak sa uputama prvostepenom organu. Dakle, upravni postupak je još uvijek u toku i nije doneseno novo rješenje. Iz navedenog proizlazi da su prekršajni nalozi izdati na osnovu zapisnika, po osnovu kojeg je doneseno rješenje koje je poništeno i vraćeno na ponovni postupak, odnosno prije konačno utvrđene obaveze poreskog obveznika. Imajući u vidu sve naprijed navedeno, sud ne može utvrditi činjenično stanje u predmetnoj pravnoj stvari, odnosno ne može van razumne sumnje utvrditi odgovornost okrivljenih za prekršaj koji im se stavlja na teret. Takođe ističem da iz naprijed navedenih razloga ni zapisnik o kontroli Grupe za reviziju i kontrolu Regionalnog centra T., Uprava za indirektno oporezivanje BiH broj: 04/5-2/IV-17-1-UP-2-1560/2024 od 03.01.2025. godine, nema dokaznu snagu javne isprave (shodno članu 94. Zakona o postupku indirektnog oporezivanja a u vezi sa članom 155. Zakona o upravnom postupku) da bi ga sud cijenio kao dokaz i na njemu zasnovao odgovornost okrivljenih, jer činjenice iz zapisnika nisu utvrđene u skladu sa relevantnim zakonskim odredbama Zakona o porezu na dodatu vrijednost. 

Iz svega naprijed navedenog proizlazi da se uopšte ne može pravilno utvrditi činjenično stanje, a samim tim se ne može utvrditi ni odgovornost okrivljenih za prekršaje koji im se stavljaju na teret, imajući u vidu da su prekršajni nalozi izdati prije konačno utvrđene obaveze poreskog obveznika i zasnivaju se na zapisniku, na osnovu kojeg je doneseno rješenje koje je poništeno u upravnom postupku. Shodno navedenom, okrivljeni predlažu da sud uvaži sve navode okrivljenih i donese rješenje kojim se okrivljeni oslobađaju odgovornosti.Čak i ukoliko sud utvrdi da će i pored naprijed navedenih formalnih nedostataka nastaviti prekršajni postupak ističemo sljedeće navode: Ovlašćeni organ je prilikom rješavanja navedene upravne stvari u kojem je nezakonito utvrđen razrez dodatne obaveze PDV-a u ukupnom iznosu od 13.913,18 KM, postupio je suprotno osnovnim načelima upravnog postupka, odnosno načelima zakonitosti i materijalne istine iz člana 4. i 9. Zakona o upravnom postupku BiH („Službeni glasnik BiH“ broj: 29/02, 12/04, 88/07, 93/09, 41/13 i 53/16), kao i načela ocjene dokaza iz člana 13. navedenog Zakona, kojim je propisano da se u postupku mora utvrditi pravo stanje stvari i u tom cilju moraju se potpuno i pravilno utvrditi sve činjenice koje su od važnosti za donošenje zakonitog i pravilnog rješenja, te da se odluka koje će činjenice uzeti kao dokazane, donosi na osnovu savjesne i brižljive ocjene svakog dokaza posebno i svih dokaza zajedno. Osporavanje ulaznog PDV-a od strane UIO BiH je neosnovano, odnosno nije utemeljeno na zakonu i proizvod je nepotpuno utvrđenog činjeničnog stanja u upravnom postupku, što je imalo za posljedicu nepravilnu primjenu materijalnog prava.Ostvarivanje prava na odbitak ulaznog poreza propisano je odredbama člana 32. Zakona o PDV-u. Naime, prema stavu 1. člana 32. tog Zakona ulazni PDV je iznos poreza na dodatu vrijednost koji je poreskom obvezniku obračunat na promet dobara i usluga i porez na dodatu vrijednost koji plati ili treba da plati prilikom uvoza dobara, gdje se u oba slučaja radi o dobrima ili uslugama koje koristi ili treba da koristi u svrhu poslovanja koje vrši. Stavom 2. istog člana je propisano da obveznik ima pravo da odbije porez na dodatu vrijednost koji je obavezan da plati ili ga je platio prilikom kupovine dobara ili usluga od drugog poreskog obveznika ili prilikom uvoza dobara, pod uslovom da ta dobra, odnosno usluge koristi za promet dobara i usluga koji podliježu plaćanju PDV-a, dok je stavom 4. tačka 1. istog člana propisano da obveznik ne može ostvariti pravo na odbitak ulaznog poreza na promet dobara i usluga koje su oslobođene od plaćanja PDV-a, osim ako ovim zakonom nije drugačije propisano.Pod kojim uslovima poreski obveznik ima pravo na odbitak ulaznog PDV-a propisano je i članom 63. stav 1. Pravilnika o primjeni Zakona o porezu na dodatu vrijednost. Tom odredbom Pravilnika je propisano da obveznici koji obavljaju oporezive isporuke dobara i usluga imaju pravo na odbitak ulaznog PDV-a ako su ispunjeni sledeći uslovi: da je na fakturi za primljena dobra ili obavljene usluge iskazan PDV u skladu sa članom 55. Zakona; da je isporuka dobara ili usluga primljena od drugog PDV obveznika; da za primljene isporuke prema članu 32. Zakona, nije isključeno pravo odbitka ulaznog PDV-a, te da je isporuka obavljena poreskom obvezniku u poslovne svrhe. Imajući u vidu naprijed navedeno okrivljeni predlažu da ih sud oslobodi od odgovornosti.”
Obzirom na prednje na prijedlog predstavnika ovlaštenog organa na usmenom pretresu izvedeni su dokazi uvidom i čitanjem zapisnika o kontroli  broj 04/5-2/IV-17-1-UP-I-2-1560/24 od 03.01.2025.godine , zapisnika o kontroli broj 04/5-2/IV-17-1-UP-I-2-251/25 od 14.03.2025.godine
Takođe na prijedlog odbranena usmenom pretresu izvedeni su dokazi uvidom i čitanjem rješenja G. za reviziju i kontrolu Regionalnog centra T., Uprava za    indirektno oporezivanje BiH broj: 04/5-2/IV-17-1-UP-I-3-1560/24 od   13.01.2025. godine, dokaza o plaćanju PDV-a po rješenju, žalbe od 23.01.2025. godine, rješenja šefa odsjeka za poreze Regionalnog centra T. broj: 04/5/IV-17- UP-I-1560-9-3/25 od 14.02.2025. godine , fakture dobavljača „…“ d.o.o. J. broj: 001-M/23, rješenja o registraciji Okružnog privrednog suda u B. broj: 059-0-Reg-22-000 919 od 19.01.2023. godine, Rješenja G. za reviziju i kontrolu RC T. broj: 04/5-2/IV-17-1-UP-I-  3-1225/24 od 28.10.2024. godine, Ugovora broj: 01-1/23 od 01.03.2023. godine, knjižnog zaduženja 1/24 ,analitičke kartice br. 4320, 2700 i 6789, dokaza da okrivljeni nema dugovanja za PDV, izvoda okrivljenog broj: 119 od 13.11.2024. godine, broj 130 od 02.12.2024.  godine, broj 133 od 09.12.2024. godine i broj  8 od 21.01.2025. godine.”
Analizom izvedenih dokaza kako pojedinačno tako i u međusobnoj vezi  te u odnosu na navode optužbe i odbrane ovaj sud je utvrdio da u postupku nije van svake razumne sumnje dokazano da su okrivljeni počinili prekršaj koji im  se stavlja na teret  te je odlučio kao u izreci a radi sledećih razloga.

Uvidom  u predmetne prekršajne naloge sud je utvrdio  da su isti izdati na osnovu zapisnika o kontroli UIO RC T.-G. za reviziju i kontrolu broj 04/5-2/IV-17-1-UP-I-2-1560/24 od 03.01.2025. godine i rješenja broj 04/5-2/IV-17-1-UP-I-3-1560/24 od 13.01.2025. godine, koje rješenje je po žalbi  okrivljenih  poništeno  rješenjem  UIO RC T.- šefa Odsjeka za poreze broj 04/5/IV-17-UP-I-1560-9-3/25 od 14.02.2025. godine.   
Postupajući u skladu sa pomenutim rješenjem šefa Odsjeka za poreze  ovlašteni organ je izvršio ponovnu kontrolu okrivljenog pravnog lica  te o tome sačinio zapisnik broj 04/5-2/IV-17-1-UP-I-2-251/25 od 14.03.2025. godine.  
Obzirom na prednje, a imajući u vidu da nakon ponovljene kontrole još uvijek nije donijeto novo rješenje o zaduženju poreskog obveznika, ovaj sud cijeni da se shodno članu 94. Zakona o postupku indirektnog oporezivanja a u vezi sa članom 155. Zakona o upravnom postupku pomenuti zapisnik o kontroli  od 03.01.2025. godine, na osnovu kojeg su  izdati predmetni prekršajni nalozi, ne može smatrati javnom ispravom jer je faktički stavljen van snage pomenutim rješenjem  šefa Odsjeka za poreze. 
Dakle predmetni prekršajni nalozi su izdati prije konačno utvrđene obaveze poreskog obveznika i temelje se na rješenju od 13.01.2025.godine  koje nije konačno u upravnom postupku ( poništeno je pomenutim rješenjem šefa Odsjeka za poreze).

Imajući u vidu prednje tj. da pomenuti zapisnik o kontroli nije stekao dokaznu snagu javne isprave da bi ga sud cijenio kao dokaz i na njemu zasnovao odgovornost okrivljenih tj. da činjenice navedene u istom nisu utvrđene u skladu sa relevantim odedbama Zakona o porezu na dodatu vrijednost, niti je iz navedenih razloga odluku mogao zasnovati na rješenju o razrezu indirektnih poreza od 13.01.2025.godine,  koje je poništeno (dakle nije konačno u upravnom postupku), ovaj sud na osnovu ovakvih dokaza nije mogao utvrditi činjenično stanje u predmetnoj pravnoj stvari odnosno nije mogao van svake razumne sumnje utvrditi odgovornost okrivljenih za prekršaj koji im se stavlja na teret, a kako ovlašteni organ, na kome je shodno članu 164. stav 7. Zakona o prekršajima Republike Srpske teret dokazivanja, nije ponudio druge dokaze na osnovu kojih bi sud eventualno utvrdio da su okrivljeni van svake razumne sumnje počinili predmetni prekršaj, sud je, imajući u vidu da su  prekršajni nalozi izdati prije konačno utvrđene obaveze poreskog obveznika i zasnivaju se na rješenju koje nije konačno u upravnom postupku (poništeno),  našao da nije dokazano da su okrivljeni počinili prekršaj iz člana  32. (Glava X). Zakona o PDV-u te ih je, imajući u vidu da shodno članu 106. stav 1. Zakona o prekršajima Republie Srpske  postojanje ili nepostojanje činjenica na kojima zasniva odluku sud cijeni po svom slobodnom uvjerenju, pri čemu nije ograničen posebnim formalnim pravilima, a uz primjenu preuzetog načela in dubio pro reo (član 3. ZKP-a Republike Srpske)  o ovoj pravnoj stvari odlučio na način povoljniji za okrivljene ( u sumnji u korist okrivljenih)  tj. na osnovu člana 199. tačka 2. Zakona o prekršajima Republike Srpske oslobodio ih je odgovornosti jer nije dokazano da su počinili prekršaj koji im se stavlja na teret.  
Sud je na osnovu  člana 97. stav 1. i člana  100. stav 1. a u vezi sa članom 96. stav 2. tačka e) Zakona o krivičnom postupku Republike Srpske  („Službeni glasnik Republike Srpske“, broj: 53/12,91/17,66/18 i 15/21), a u vezi sa članom 105. stav 3. Zakona o prekršajima Republike Srpske, odlučio da troškovi prekršajnog postupka padaju na teret budžeta a obzirom da su okrivljeni oslobođeni odgovornosti.

POUKA O PRAVNOM LIJEKU: 
Protiv ovog rješenja može se izjaviti žalba Okružnom sudu u Bijeljini u roku od 8 dana. Žalba se dostavlja u dvije kopije i podnosi se putem ovog suda.
                                                                                                          Sudija
                                                                                                                        Dragoljub Đurić,s.r. 

